text: Danmarks første OPP plejecenter indviet i Kolding
  06 maj 2015 kl. 14.29
  Det private firma Attendo står for driften af Vonsildhave i Kolding de næste tyve år.
  Med Kolding Kommune som partner skal den svenskejede virksomhed drive Danmarks første plejecenter som offentligt privat partnerskab.
  -Vi har fået et anderledes plejekoncept end vi i dag kender, hvor vi tænker bygninger og plejekoncept sammen. Beboerne får i højere grad mulighed for tilkøbsydelser. Efter kontraktens udløb overtager vi en bygning, der er vedligeholdt på højere niveau, end vi selv kan gøre det, siger Jørn Pedersen, borgmester i Kolding Kommune.
  Centret får også tilbud som lokalsamfundet også kan bruge, ikke kun de ældre borgere, men også fx børnefamilier. Dermed kan centret i langt højere grad, end traditionelle plejecentre, bidrage til liv og aktivitet i lokalområdet på tværs af generationer.
  Hele konceptet er bundet sammen i tæt samarbejde mellem Attendo og Dansk Boligbyg og løbende dialog med Kolding Kommune. Resultatet er et plejecenter der, udover at opfylde en række krav til bæredygtigt byggeri, er indrettet optimalt til borgernes hverdag.
  De første beboere er allerede flyttet ind, og flere vil følge efter i nærmeste fremtid.
  